 Na MASHIRIKA ANTALYA, Uturuki MAWAZIRI wa Mashauri ya Kigeni wa Urusi na Ukraine jana Alhamisi walifanya mazungumzo nchini Uturuki huku vita kati ya mataifa hayo vikiingia wiki ya tatu. Hata hivyo, akiongea kabla ya kukutana ana kwa ana na mwenzake wa Urusi Sergei Lavrov, Waziri wa Mashauri ya Kigeni wa Ukraine Dmytro Kulebo alisema matumaini yake kuhusu ufanisi wa mazungumzo hayo yalikuwa “finyu mno”. Wawili hao walikutana baada ya Ukraine kuishutumu Urusi kwa kushambulia kwa mabomu hospitali moja ya watoto mjini Mariupol. Ilitaja shambulio hilo kama “uhalifu wa kivita.” Maafisa wa Ukraine walisema watu watatu, akiwemo mtoto mmoja, waliuawa katika shambulio hilo mjini Mariupol. Aidha, watu 17, wakiwemo wahudumu na wagonjwa, walijeruhiwa, kulingana na taarifa kutoka afisi ya meya wa mji huo. Picha za runinga zilionyesha jengo ambako kuna wadi ya kujifungulia akina mama, likiwa limeporomoka. Vile vile, watu wengine saba waliripotiwa kuuawa katika mashambulio ya angani yaliyotekelezwa na wanajeshi wa Urusi kaskazini mashariki mwa Ukraine, usiku wa kuamkia jana Alhamisi. Watu wengine wanne, wakiwemo watoto wawili, waliuawa katika mashambulio karibu na mji wa Kharkiv huku wengine watatu wakiuawa katika shambulio lililotekelezwa katika mji wa Okhtyrka ulioko eneo la Sumy. Wakati huo huo, naibu waziri mkuu wa Ukraine alisema njia saba za kuwaondoa watu katika mji wa Mariupol na eneo la Sumy zilifunguliwa Alhamisi. Kabla ya mazungumzo katika mji wa Antalya, kusini mwa Uturuki, Bw Kuleba akasema: “Kwa ukweli, sina matumaini kuwa mazungumzo haya yatazaa matunda.” Wizara hiyo ya masuala ya kigeni ilisema kuwa Ukraine inataka “Urusi ikomeshe vita mara moja dhidi ya raia wetu”. Wakati huo huo, Urusi nayo inataka Ukraine ifutulie mbali mipango yake ya kujiunga na Kundi la Kujihami la NATO na iwe taifa lisiloegemea upande wowote. Utawala huo wa Rais Vladimir Putin pia inaitaka Ukraine itambue Urusi kuwa mdhibiti halisi jimbo la kusini la Crimea. Jimbo hilo lilitwaliwa na Urusi mnamo 2014 lakini Ukraine bado hudai kuwa sehemu ya himaya yake. Kando na hayo Urusi inaisukuma Ukraine ikubali maeneo mawili yanayodhibiwa na waasi mashariki mwa nchi hiyo, kuwa nchi huru.Awamu mbili za mazungumzo yalifanyika katika siku za hivi karibuni yalifeli kufikia makubaliano ya kusitishwa kwa vita. Hata hivyo, pande hizo mbili zilikubaliana kutenga mikondo maalum ya kutumika kutoa misaada ya kibinadamu kwa waathiriwa wa vita hivyo. Katibu Mkuu wa Umoja wa Mataifa Antonio Guterres alilaani mashambulio yanayoendelea nchini Ukraine. Kwa upande wake Amerika iliikashifu Urusi kwa kutumia nguvu za kivita kikatili na “kuwalenga rais wasio na hatia bila sababu maalum.” Lakini Naibu Balozi wa Urusi katika Umoja wa Mataifa, Dmitry Polyanskiy alisema hospitali iliyoshambuliwa kwa mabomu mji Mariupol ilikuwa ikitumiwa kama “ngome ya kijeshi na watu wa Ukraine wenye itikadi kali”. Mji huo wenye zaidi ya wakazi 400,000 umezingirwa na wanajeshi wa Urusi kwa siku kadha.Maombi kadhaa ya Ukraine kutaka vita visitishwe ili kuwaruhusu wananchi waondoke hayajaheshimiwa. “Mji huo umesalia bila stima, maji, chakula na mahitaji mengine ya kimsingi huku watu wakifa kwa kuangamizwa na kiu,” akasema Olena Stokozi ambaye ni mshirikishi wa Shirika la Msalaba Mwekundu nchini Ukraine. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  